text: Stor kunst på lille ø
  20 maj 2011 kl. 11.14
  Fanø er en lille ø med store ambitioner, og i kampen om at blive Danmarks bedste kunst-ø gentager vadehavsøen nu sidste års store kunstsucces, Fanø Kunstuger.
  Arrangementet strækker sig over hele tre uger og byder på skæve kunstoplevelser i alt fra bunkere til byrådssale. 
  Derudover vil der være mulighed for at besøge øens mange faste gallerier og atelierer, herunder Madsens galleri, hvor musikeren og multikunstneren Johnny Madsen udstiller.
  I alt deltager 46 kunstnere, hvis værker udstilles på 18 forskellige steder på øen, i byrådssalen på Fanø Rådhus, i golfklubber og flere af øens restauranter. 
  Som noget helt nyt udstilles der også i en gammel bunker fra 2. verdenskrig ved dette års kunstuger. Bunkeren har været dækket af sand siden 1947, men er i anledning af Fanø Kunstuger 2011 blevet gravet frem.
  Den står nu klar, tilgængelig og fuld af kunst for alle interesserede.
  